Wag kritiek ná transitorooftog  ’n Veiligheidswag is Dinsdag verskeie kere geskiet tydens ’n transitorooftog in die Durban-Wes-omgewing. (Foto: Facebook / Emer-G-Med) ’n Gewapende transitoveiligheidswag is Dinsdag verskeie kere geskiet tydens ’n rooftog in KwaDabeka in die Durban-Wes-omgewing. Die voorval het omstreeks 09:30 in Khululekarylaan plaasgevind. Shawn Herbst, woordvoerder van Netcare 911, sê die man het verskeie skietwonde oor sy hele liggaam opgedoen. Volgens Herbst lyk dit of die rooftog plaasgevind het toe geld na of van die stilstaande transitovoertuig vervoer is. “Die pasiënt, ’n volwasse man, was by paramedici se aankoms op die toneel in ’n ernstige toestand. Hy is deur noodhulppersoneel van Meditech, Emer-G-Med en Netcare 911 op die toneel behandel en van gevorderde lewensondersteuning voorsien. “Weens die ernstige aard van sy beserings is ’n Netcare 911-helikopter geaktiveer om die pasiënt na ’n gespesialiseerde mediese fasiliteit te neem.” Luidens ŉ verklaring op Emer-G-Med se Facebook-blad is die man ongeveer 45 jaar oud. Dit is nie in dié stadium duidelik of enige geld tydens die voorval gesteel is nie. Maroela Media het ’n navraag aan die polisie gestuur en wag tans op terugvoer.